Die wêreld in foto’s – 20 September 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Angela Merkel, die Duitse kanselier, en Theresa May, die Britse eerste minister, wag Donderdag vir die sitting van die informele EU-beraad om te begin in Salzburg, Oostenryk. (Foto: Matthias Schrader, AP) Najib Razak, die voormalige Maleisiese eerste minister, Donderdag ná ŉ verhoor in die Kuala Lumpur-hooggeregshof in dié stad in Maleisië. Najib het onskuldig gepleit op 25 aanklagte van magsmisbruik en geldwassery in verband met die plundering van ŉ staatsbeleggingsfonds. (Foto: Yam G-Jun, AP) Maan Jae-in, die Suid-Koreaanse president, en sy vrou, Kim Jung-sook, poseer Donderdag saam die Noord-Koreaanse leier, Kim Jong-oen, en sy vrou, Ri Sol Ju, op berg Paektu in Noord-Korea. (Foto: Pyongyang-perskorps, AP) Noorweë se kroonprins Haakon neem Donderdag deel aan ŉ reddingsoefening wat deur die Noorweegse lugreddingspan georganiseer is. (Foto: Terje Pedersen, AP) ŉ Inwoner staan omring van puin ná ŉ modderstorting wat Donderdag huise in die Naga-stad in die Cebu-provinsie in die Filippyne verwoes het. (Foto: Bullit Marquez, AP)